Mikä ihmeen biotalous?
Biotaloudella on tärkeä rooli matkalla kohti hiilineutraalia yhteiskuntaa. Biokiertotalous perustuu uusiutuvien luonnonvarojen ja biopohjaisten materiaalien kestävään käyttöön, mikä yhdessä kiertotalouden ja puhtaan energiantuotannon kanssa taistelee ilmastonmuutosta vastaan.

Tällä hetkellä hukkaamme maailmanlaajuisesti valtavasti biomassoja. Esimerkiksi Intiassa Delhin ympäristössä poltetaan vuosittain 50 miljoonaa tonnia riisinolkea ja muuta maatalouden jätettä. Pelkästään tämän määrän jalostaminen tekstiilikuiduksi korvaisi yli puolet globaalista puuvillan tuotannosta. Puuvillan valmistus kuluttaa kestämättömän määrän vettä ja hyönteismyrkkyjä.

Fortum pyrkii Bio2X-ohjelmassaan tuottamaan ruohopohjaisista biomassoista ja erityisesti oljesta arvokkaita lopputuotteita, joilla voidaan korvata fossiilisia ja muuten ympäristöä kuormittavia raaka-aineita. Biomassasta saatavia raaka-aineita voidaan käyttää muun muassa tekstiileissä, lääketeollisuuden sovelluksissa, ruoassa, kosmetiikassa, muoveissa, rakennusteollisuudessa, asfaltissa tai jopa akkujen raaka-aineena.
fi
Miten muovia kierrätetään?
Kaikesta maailmassa tuotetusta muovista noin 40 prosenttia käytetään pakkauksien valmistamiseen. Muovi on hyvä pakkausmateriaali silloin, kun sitä käytetään ja kierrätetään vastuullisesti. Globaalisti ja Euroopankin tasolla muovin kierrätykseen liittyviä ongelmia on alettu ratkoa tosissaan vasta viime vuosina: koko maailman pakkausmuovista päätyy kierrätykseen vain noin 20 prosenttia, ja Euroopassakin kaatopaikalle päätyy kotitalouksista muovia vuosittain 7,2 miljoonaa tonnia (Lähde: European Parliament: The environmental impacts of plastics and micro-plastics use, waste and pollution: EU and national measures).

Muovin lajittelu kotitalouksissa ei ole turhaa työtä, sillä Suomessa kuluttajilta kerätty pakkausmuovi päätyy Fortumin muovijalostamolle Riihimäelle. Siellä kierrätykseen kelpaavat muovit kierrätetään ja kierrätykseen kelpaamattomista tehdään polttamalla kaukolämpöä alueen asukkaille.

Kierrätykseen päätyvästä muovista valmistetaan Fortum Circo® -kierrätysmuovigranulaattia – uusioraaka-ainetta, jota hyödynnetään uusien muovituotteiden valmistuksessa. Kierrätetyt muovipakkaukset voivat siten saada uuden elämän monenlaisina tuotteina.

Tuotteita valmistavilla yhtiöillä ja kaupan alalla onkin tehtävä kehittää muovipakkaustuotteita, jotka sopivat kierrätettäviksi, sekä pohtia, millaisia kierrätysmuovista valmistettuja tuotteita kuluttajien käyttöön voisi tarjota. Kun näemme konkreettisesti, että kierrätysmuovista tuotetaan uusia, hyödyllisiä tuotteita, myös halu kierrättämiseen kasvaa.

Hyvä esimerkki toimivasta pakkausmuovin kierrätysjärjestelmästä on Suomen pullonkierrätysjärjestelmä. Suomi on muovipullojen kierrätyksessä Euroopan huippua Saksan ja Tanskan rinnalla. Pulloistamme 90 prosenttia palautetaan ja niistä saatava kierrätysmateriaali käytetään uusien pullojen ja muiden tuotteiden valmistamiseen. Muovipullojen kierrätys on yhteistyötä, johon osallistuvat juomien valmistajat ja maahantuojat, kaupat, kuljetusyritykset, palautusjärjestelmää hallinnoiva PALPA, pullonsa palauttavat kuluttajat sekä kierrätysmateriaalia hyödyntävä teollisuus.
fi
Sähköautot tulevat – mitä tapahtuu käytetyille akuille?
Sähköistyvä yhteiskunta nojaa litiumakkuihin ja akkuteknologian kehittymiseen. Litiumioniakut sisältävät arvokkaita metalleja kuten litiumia, kobolttia, mangaania ja nikkeliä, joiden saatavuus on niukka ja kysyntä kasvussa tulevaisuudessa.

Ajan saatossa akkujen teho heikkenee, eivätkä ne välttämättä enää toimi riittävän hyvin alkuperäisessä käyttötarkoituksessaan esimerkiksi sähköautossa. Akkuja voidaan kuitenkin hyödyntää uusiokäytössä esimerkiksi aurinkovoimaloissa ja niihin voidaan varastoida energiaa silloinkin, kun aurinko ei paista.

Kun akun elinkaari on lopussa, akkujen sisältämät materiaalit otetaan talteen ja kierrätetään. Kierrätyksessä tuotettu raaka-aine hyödynnetään uusien akkujen valmistuksessa, mikä osaltaan vähentää ympäristörasitusta. Innovatiivisten teknologioiden avulla pystymme kierrättämään yli 80 % litiumioniakkujen materiaaleista ja palauttamaan materiaalit takaisin sähköautojen akkujen valmistukseen. Uuden, patentoidun teknologiamme avulla pystymme ottamaan talteen ja kierrättämään nyt myös litiumioniakkujen sisältämän litiumin, jonka on ennakoitu muodostuvan mahdolliseksi pullonkaulaksi sähköisen liikenteen kasvulle.
fi